Vrystaat-tiener by kêrel se huis verkrag, vermoor | Maroela Media
'n 14-jarige meisie is Donderdag in Thabong naby Welkom in die Vrystaat verkrag en vermoor.
Ao. Malebo Khosano, woordvoerder van die polisie, het gesê die voorval het omstreeks 02:00 Donderdagoggend plaasgevind. Die meisie het by haar 16-jarige kêrel se huis oornag toe hulle deur drie gewapende mans aangeval is. Die kêrel se 14-jarige broer was ook in die huis.
"Die verdagtes het geld gesoek en terwyl twee van die mans die huis deursoek het, het 'n derde man die meisie verkrag," het Khosano gesê. Die mans het die kêrel en sy broer met pangas aangeval voor hulle met geld, 'n DVD-speler, selfone en skoene gevlug het.
"Die verdagtes het egter kort hierna teruggekeer en aan die meisie gevra of sy hulle ken. Sy het 'nee' geantwoord waarna een van die mans haar in die kop geskiet het. Sy is op slag dood."
Volgens Khosano is die drie verdagtes steeds soek. Die polisie ondersoek 'n saak van moord, verkragting en roof.
Verkrag vermoor Welkom
Die opskrif hiervan is baie misleidend. Vrystaat tiener by kêrel se huis verkrag, vermoor laat die leser dink die kêrel het haar vermoor… (Ek sê net)
Dit is egter 'n vreeslike storie, my innige simpatie aan die meisie se ouers en familie en vriende wat hierdeur geraak is.
Die opskrif lees: 'by kêrel se huis . . . Is dit nou wragtig SO moeilik om te verstaan? AS, hy haar vermoor het, sou hulle verseker geskryf het 'deur' kêrel by sy huis. . . (ek sê ook maar net)
Dit gebeur as kinders wil dink hulle is groot op daai ouderdom moes sy by haar Pa en Ma gewees het en eers die kerels gelos het vir nog n paar jaar………………………….